Man doodgeskok ná hy glo op gelaaide kragdraad urineerFoto: Facebook via Reaction Unit South Africa. ’n Onbekende man is Saterdagoggend doodgeskok onderwyl hy glo geürineer het. Reaction Unit South Africa (Rusa) het in ’n verklaring gesê die voorval het op ’n plaas in Tongaat in KwaZulu-Natal plaasgevind. “Inwoners van die plaas het Rusa omstreeks 04:41 in kennis gestel. ’n Man, vermoedelik 22 jaar oud, het met sy gesig na bo gelê. Sy broek se ritssluiter was afgetrek.” Volgens Rusa was die pogings om die man by te bring ongelukkig onsuksesvol. “Die man het glo familie in die omgewing besoek en op ’n gelaaide kragdraad wat aan ŉ huis gekoppel was, geürineer toe die voorval plaasgevind het,” het Rusa gesê. Volgens Rusa het hulle talle onwettige verbindings op die perseel aangetref. Kapt. Nqobile Gwala, woordvoerder van die polisie, het aan Maroela Media gesê ’n geregtelike doodsondersoek word gedoen ná ’n man in sy 20’s in die Rajkumar-omgewing in Tongaat doodgeskok is. “Hy het brandwonde aan sy linkerhand en regterbeen opgedoen en is op die toneel dood verklaar. Die omstandighede rakende sy dood word nog ondersoek,” het Gwala gesê.